Ainoaan käsittelyyn esitellään päiväjärjestyksen 3. asia. Käsittelyn pohjana on valtiovarainvaliokunnan mietintö VaVM 26/2020 vp. Yleiskeskustelu asiasta päättyi 25.11.2020 pidetyssä täysistunnossa. Nyt ryhdytään lisätalousarvioehdotuksen yksityiskohtaiseen käsittelyyn. Yhdellä kertaa on mahdollista tehdä kaikki samaan vastalauseeseen liittyvät ehdotukset ja kannatukset.
Ville Vähämäen ehdotus 3, Markku Eestilän ehdotus 4 ja Sari Essayah’n ehdotus 5 ovat saman sisältöisiä, joten niistä äänestetään yhdessä mietintöä vastaan.
Markku Eestilän ehdotus 12 ja Sari Essayah’n ehdotus 14 ovat saman sisältöiset, joten niistä äänestetään yhdessä mietintöä vastaan.
Toiseen käsittelyyn esitellään päiväjärjestyksen 5. asia. Nyt voidaan hyväksyä tai hylätä lakiehdotus, jonka sisällöstä päätettiin ensimmäisessä käsittelyssä.
Arvoisa herra puhemies! Tässä esityksessähän esitetään toimenpiteitä meriliikenteen tukemiseksi vaikeassa koronatilanteessa. Valtio maksaisi merenkulun tukena työnantajille takaisin työnantajan sairausvakuutusmaksun, työnantajan osuuden työttömyysvakuutusmaksusta, ryhmähenkivakuutusmaksusta sekä työnantajan osuuden vapaaehtoisesta vapaa-ajan tapaturmavakuutus- ja vapaa-ajan lisävakuutusmaksusta. Tämän tavoitteena on siis tukea merenkulkualalle covid-19-pandemian aiheuttamia taloudellisia vahinkoja ja tukea elinkeinoelämän kilpailukykyä. Jäin miettimään, että tällainen samanlainen apu olisi kyllä tällä hetkellä äärimmäisen tervetullut myös monelle muulle alalle. Hetki sitten eduskunta äänesti esimerkiksi Lapin matkailun tukalasta tilanteesta. Siellä tarvittaisiin, hyvät hallituspuolueiden edustajat, nyt tällaista samanlaista kädenojennusta Lapissa toimivalle matkailualalle kuin tässä esitetään meriliikenteelle. — Hieman yllätyin, että jopa keskustalaiset Lapin kansanedustajat äänestivät näiden toimenpiteiden puolesta aivan hetki sitten. Tai sitten iso tapahtuma-ala, joka on tällä hetkellä myös erittäin tukalassa tilanteessa. Tämä meriliikenteelle tullut kokonaisuus kyllä avittaa meidän laivojamme tässä vaikeassa tilanteessa, mutta siellä laivoilla tarvitaan tulevaisuudessa myös ohjelmaa. Tapahtuma-alalla meillä toimii yli 3 200 yritystä ja se työllistää 175 000 ihmistä, ja tämä ala joutui tällä viikolla entistä tukalampaan tilanteeseen uusien yleisötilaisuuksien rajoitusten kanssa. Tai sitten, jos nostan viimeisenä esille, elokuvateatterit, jotka kaipaisivat vastaavaa apua kuin meriliikenne tässä on saamassa. Meillä elokuvateatterit ovat erittäin tukalassa tilanteessa, ja he totesivat, että yleisrajoitus on elokuvateattereillekin 20 riippumatta siitä, onko salissa 500 vai 50 istuinta. Elokuva-ala toteaa, että se on suoraan sanottuna hölmöä, se ei perustu minkäänlaiseen oikeaan analyysiin asiakkaiden turvallisuudesta. Tällä puheenvuorolla halusin, arvoisa puhemies, nostaa esille sen, että meillä on erittäin vaikeassa tilanteessa moni eri ala. Meriliikennettä tässä ollaan nyt auttamassa, mutta matkailuala, elokuvateatterit, tapahtuma-ala ja moni muu on sellaisessa tilanteessa, että ne eivät selviä enää tämän talven yli, jos toimenpiteitä ei nyt myös niiden avuksi tehdä.